kardosdrur/scandi-wiki huggingface dataset:
Ashlee Simpson

Ashlee Nicole Simpson  (født 3. oktober 1984 i Texas) er en amerikansk sangerinde og skuespillerinde, der er lillesøster til Jessica Simpson.

Som 3-årig begyndte hun at studere klassisk ballet og som 11-årig blev hun indskrevet på School of American Ballet i New York

Hun startede sin karriere som danser allerede som 4-årig. Syv år senere blev hun som den yngste nogensinde optaget på den prestigefyldte balletskole School of American Ballet.

Ashlee blev gift med Fall Out Boy Bassisten Pete Wentz. Da storesøsteren i 1999 fik en pladekontrakt, besluttede familien sig for at flytte til Los Angeles, hvor Ashlee begyndte at optræde i tv-reklamer. Hun har også medvirket i forskellige film og serier – herunder en fast tilbagevendende rolle i serien I den 7. himmel (Seventh Heaven) fra 2002 til 2004. Hun har også været med i 2 tv reklamer med søsteren Jessica Simpson, den ene for Pizza Hut og den anden for "liquid ice breakers".

Ashlee har sit eget reality serie "The Ashlee Simpson Show" på MTV.

Hendes første single blev optaget som en del af soundtracket til filmen Freaky Friday i 2003. Året efter udkom debutalbummet Autobiography, der formåede at sælge tre gange platin. Det andet album I Am Me udkom i 2005, det tredje album hedder Bittersweet World.

Ashlee Simpson fødte 20. november 2008 en dreng ved navn Bronx Mowgli Wentz. Han vejede 3500 gram, og målte 52 cm.

Referencer

Eksterne kilder/henvisninger 

 
  

Skuespillere fra USA
Sangere fra USA
Pc-kørekort

PC-kørekort® er en dansk betegnelse for International/European Computer Driving License (forkortet ICDL/ECDL), der oprindeligt var et europæisk projekt fra 1997 til at kunne sammenligne folks computerevner. Senere blev det udvidet til 150 lande og kaldes derfor udenfor Europa for International Computer Driving Licence.

ICDL modul-opbygning 
Hvert modul giver mulighed for at få udstedt et certifikat efter endt og bestået certificeringstest.

Der udstedes fire typer af certifikatudstedelser:
 ICDL pr. modul: Et hvilket som helst modul
 ICDL Basis: Fire basismoduler
 ICDL Komplet: Fire basismoduler og tre valgfri standardmoduler
 ICDL Expert: Alle fire avancerede module

Kritik 
Det var først ret sent, at pc-kørekort kunne tages på Applecomputere

Eksterne henvisninger 
 ECDL – Organisationen 
 DANSK IT

Kursus
Informationsteknologi
Prøvebeviser
Institut

Et institut (latin: institutum) er en underafdeling af et fakultet på en højere læreanstalt, fx et universitet, hvor der drives forskning og/eller undervisning. Et institut dækker som hovedregel et smallere område end fakultetet, men kan sagtens have bredde til at have flere faggrupper eller afdelinger og forestå flere uddannelser.

Udtrykket institut kan også anvendes om et etableret princip, især indenfor jura.

Navnet er ikke beskyttet og bruges af private virksomheder til at få virksomheden til at fremstå mere troværdig  

Akademia
Kaserne

En kaserne er militær bebyggelse til permanent indkvartering. Der er ofte tale om beskedne og ensartede bygninger.

Kasernen afgrænses fra en lejr ved, at den enkelte soldat kun kortvarigt har ophold i lejren. Er der ikke en samlet bebyggelse, vil man typisk i stedet benytte det bredere udtryk garnison.

Kaserner i Danmark 
I takt med nedlæggelse af mange af forsvarets kaserner, anvendes de i stigende grad til boligbyggeri eller kulturelle aktiviteter. Men de beholder ofte deres navn: Bådsmandsstrædes Kaserne, der blev til Christiania, og Grønnegades Kaserne i Næstved, der bl.a. blev et kulturcenter.

Militære anlæg
Bygninger, konstruktioner og anlæg
Henrik Gyldenstierne

Henrik Gyldenstjerne er navnet på flere personer:

 Henrik Knudsen Gyldenstjerne (død 1456) – dansk rigsråd
 Henrik Knudsen Gyldenstjerne (død 1517) – dansk rigsråd
 Henrik Knudsen Gyldenstierne (1540-1592) – dansk admiral
 Henrik Prebensen Gyldenstierne (1594-1669) – dansk godsejer

Henrik
Knud Gyldenstierne

Knud Gyldenstierne er et flertydigt navn, idet det kan referere til en række medlemmer af adelsslægten Gyldenstierne.

 Knud Henriksen Gyldenstierne (død 1467) – dansk rigsråd
 Knud Pedersen Gyldenstierne (omkring 1480 – 1552) – dansk rigsråd
 Knud Henriksen Gyldenstjerne (biskop) – Den sidste katolske biskop i Odense 1529-1536.
 Knud Axelsen Gyldenstjerne (1573 – 1636) – dansk lensmand
 Knud Henriksen Gyldenstierne (f. 1575) – dansk godsejer.
 Knud Prebensen Gyldenstierne (1652 - 1682) - dansk godsejer

Knud
Fredfisk

Fredfisk er ferskvandsfisk der lever af mindre dyr i vandet og planter i modsætning til rovfisk, der lever af fisk.

Hvis der er rigtig mange fredfisk som skaller og brasener, kan det være et tegn på at vandet er meget næringsrigt, dvs. at der er mange alger og det resultere i af vandet bliver uklart. Fredfiskene æder de dyreplankton, som fx dafnier og andre smådyr, der ellers skulle æde algerne og dermed gøre vandet klarere. Det er også et problem for rovfiskene, så det er nødvendigt at manipulere alle ændre den bestand af fisk der er i søen via biomanipulation.

Typiske danske fredfisk er:
 skalle
 suder
 brasen
 karusse
 karpe

Referencer 

Fisk
Ingolstadt

Ingolstadt er en by i den tyske delstat Bayern. Byen har knap 125.000 indbyggere (2009) og ligger ved floden Donau ca 70 km nord for München og ca 90 km syd for Nürnberg ved motorvej A9.

En gravplads fra ca 1800 f. Kr. med tilhørende bosættelse er de første tegn på en bebyggelse på området. Det første skriftlige bevis på Ingolstadts eksistens er i Karl den Stores testamente fra 806. Omkring 1250 får Ingolstadt byrettigheder og senere også ret at udgive egne mønter.

I byen findes bilfabrikken Audi med mange underleverandører, og byen huser fire bryggerier. Ingolstadt er også et vigtigt kommunikationsknudepunkt i Bayern med sin placering ved A9 mellem München og Berlin og en rangerbanegård med forbindelse til flere jernbanestrækninger i såvel nord-sydlig som øst-vestlig retning.

I byen findes der to erhvervsorienterede undervisningsinstitutioner.

Ingolstadt er også den by hvor en del af romanen Frankenstein udspiller sig.

I 1510 blev den katolske teolog Johannes Eck professor ved byens universitet fra 1472, Universität Ingolstadt, som ved hans og andres indsats blev et intellektuelt centrum for den såkaldte modreformation.

Kildehenvisninger

Eksterne henvisninger 
 
 Ingolstadts officielle hjemmeside

 
Byer i Bayern
Byer ved Donau
Vagn Madsen

Vagn Madsen (17. august 1917 i Bogense – 30. juli 2000) var en dansk professor i økonomi. Vagn Madsen har især arbejdet med variabilitetsregnskabet, organisation, budgettering og strategi.

Vagn Madsen blev student i Aabenraa, og var 1941 en af de første kandidater fra økonomistudiet ved Aarhus Universitet. I 1953 vendte han efter en årrække i industrien, bl.a. hos Carlsberg, tilbage til i et professorat i praktisk driftsøkonomi, idet han i 1951 havde erhvervet doktorgraden. I 1957 etablerede han Institut for Virksomhedsledelse, som dog de første år kun voksede meget langsomt grundet manglende bevillinger. Vagn Madsen sørgede dog for at holde forbindelse til de bedste driftsøkonomiske kandidater, og disse rekrutteredes efterhånden som bevillingerne øgedes. I 1983 fratrådter han, og kontakten til universitet blev svagere.

Vagn Madsen blev æresdoktor ved Handelshøjskolerne i Göteborg og Århus.

Bibliografi 
 Budgettering (1970). København: Teknisk Forlag
 Strategi og Budget (1976). .
 Human Factors in Budgeting (1981, med Thomas Polesie). .

Henvisninger 
 Nekrolog af Bendt Rørsted (2000) på Aarhus Universitets hjemmeside.

Økonomer fra Danmark
Professorer fra Aarhus Universitet
Personer fra Bogense
Langston Hughes

Langston Hughes (født 1. februar 1901, død 22. maj 1967) var en betydningsfuld afrikansk-amerikansk digter.

Liv 
James Mercer Langston Hughes blev født i byen Joplin i Missouri og voksede op i byen Lawrence i Kansas. Efter at hans forældre var blevet skilt, blev han mest opdraget af sin bedstemor. Som ung mand rejste han meget omkring. Han var i Mexico, Frankrig og Vestafrika), men han bosatte sig endeligt i Harlem i  New York. Han var tilknyttet det kommunistiske parti i 1930-erne.

Kunst 
Hans første bog udkom i 1926. Han skrev 16 digtsamlinger, 2 romaner, 3 novellesamlinger, 4 samlinger af fiktionstekster, 20 skuespil, poesi for børn, musicals og operaer, 3 biografier, flere radio- og tv-tekster og adskillige artikler. Derudover redigerede han 7 antologier.

Udvalgte værker

Digtsamling 
 The Weary Blues (1926)

Roman 
 Not Without Laughter (1930)

Novellesamling 
 The Ways of White Folks (1934)

Skuespil 
 Mulebone (1934, med Zora Neale Hurston)
 Black Nativity (1961)

Se også 
 Harlem Renaissance
 To biografier af Hughes (på engelsk) www.english.uiuc.edu  og www.redhotjazz.com

Kilder

Eksterne henvisninger 

 Langston Hughes på Poets.org 
 Langston Hughes  på Biography.com 

Digtere fra USA
Dramatikere fra USA
Biografiforfattere fra USA
Librettister fra USA
Novelleforfattere fra USA
Børnebogsforfattere fra USA
Romanforfattere fra USA
Palmetyv

Palmetyven (Birgus latro) er en stor eremitkrebs, som findes i tropiske egne af det Indiske ocean og Stillehavet. Den lever enten på øer eller i mangroveskove. Den er 60 cm. lang, har en benvidde på 90 cm. og vejer hele 3 kg. Dens store størrelse gør, at den, i modsætning til andre eremitkrebs, ikke skjuler sig i ting som f.eks. konkylier.

Den har to små øjne på stilke og nogle enorme klosakse. Men selv disse store klosakse kan ikke få hul på palmetyvens yndlingsmad, kokosnødder. For at få fat i disse har den en evne, som ingen andre krabber har; den kan klatre. Den klatrer simpelthen op i en kokospalme, løsner en kokosnød så den falder til jorden og bliver knust. Skulle det ske, at den finder en hel kokosnød på jorden, har den en anden taktik til at knuse skallen. Den slæber kokosnødden hjem til sit fugtige hjem (ofte en hul træstamme). Når nødden så senere rådner, knuser krabben skallen. Udover kokosnødder æder palmetyven også frugter og ådsler.

Hunpalmetyven bærer de befrugtede æg indtil de er klar til at klækkes. Så dropper hun dem i vandet ved højvande. Mange af de nyudklækkede larver bliver ædt af fisk. Dem, der overlever, bliver til små krabber, som lever som eremitkrebs indtil de er gamle nok til at kravle på land. Så kravler de på land for at finde et sikkert sted, mens de venter på, at deres bløde skal hærder.

Turisterne har givet palmetyven dens navn. Mange af disse kan nemlig berette om, hvordan de har set en palmetyv luske af sted med deres solbriller eller tegnebog.

Kilder 
  Taxonomicon – Birgus latro

Tibenede krebsdyr
Óli Breckmann

Óli Breckmann (født 30. marts 1948 i Tórshavn) er en færøsk politiker og gymnasielærer. Han er forhenværende færøsk lagtingsmedlem og forhenværende medlem af Folketinget.

Han er medlem af det færøske parti Fólkaflokkurin (Folkepartiet), blev lagtingsmedlem i 1974 og folketingsmedlem for Færøerne fra 10. januar 1984 til 20. november 2001, tilsluttet Det Konservative Folkepartis folketingsgruppe. Han var lagtingsmedlem indtil den 19. januar 2008.

Breckmann er uddannet i økonomi, samfundshistorie og engelsk fra University of Edinburgh og Bristol University. I mange år var han gymnasielærer ved Færøernes Gymnasium (Føroya Studentaskúli) i Hoydalar i Tórshavn. Han var redaktør for den færøske avis Dagblaðið i perioderne 1975-91 og 1998-2002. Dagblaðið udkom fra 1935 til 2003, dog var en pause på nogle år i 1990'erne.

Han har bl.a. udgivet følgende bøger:
 Stavnurin – udvalgte politiske skrifter, 1984
 Jól á Halanum – en færøsk fiskers erindringer, 1989

1994 blev han Ridder af Dannebrog.

Eksterne henvisninger 

Folketingets biografi

Tidligere folketingsmedlemmer fra Færøerne
Lagtingsmedlemmer fra Færøerne
Politikere fra Fólkaflokkurin
Personer fra Thorshavn
Folketingsmedlemmer i 1980'erne
Folketingsmedlemmer i 1990'erne
Folketingsmedlemmer i 2000'erne
Riddere af Dannebrog
Personer i Kraks Blå Bog
Redaktører fra Færøerne
Gymnasielærere fra Færøerne
Hvalvík

Hvalvík er en færøsk bygd beliggende i en dal på østsiden af Streymoy. I samme dal findes også Streymnes. Stedet har lange hvalfangsttraditioner og er første gang nævnt i Hundebrevet fra slutningen af 1300-tallet. Hvalvík var center i Hvalvíkar kommuna indtil 2005, hvor denne blev indlemmet i Sunda kommuna. Pr. 1. januar 2009 havde Hvalvík 222 indbyggere mod 195 i 1985.

Kirken i Hvalvík 
Kirken i Hvalvík er en traditionel trækirke fra 1829, opført da den tidligere kirke fra 1700 blev ødelagt under en storm. Det er den ældst fungerende kirke på Færøerne. Kirken blev bygget af tømmer købt fra et skib, der gik på grund i Saksun i 1829. Konstruktionen er typisk færøsk uden stenfundament. Prædikestolen stammer fra 1609 og stod oprindeligt i domkirken i Tórshavn

Kirken blev afbildet i en færøsk frimærkerække udgivet i 1997.

Se også 
 Portal:Færøerne

Eksterne henvisninger 
 Faroeislands.dk: Hvalvík
 Stamps.fo – Hvalvík kirke på frimærker
 Folkakirkjan.fo – Hvalvík kirke

Referencer 

Byer på Færøerne
Streymoy
Hvalbugter i Færøerne
Åmand

En åmand kan henvise til:

 Åmand (nøkke) – et overnaturligt væsen, der bor i åer.
 Åmand (job) – en person, der skal sikre fri vandgennemstrømning i åer.
Paul Bosvelt

Paul Bosvelt (født d. 26. marts 1970 i Doetinchem, Holland) er en hollandsk fodboldspiller.

Bosvelt begyndte sin karriere hos amatørklubben, SC Doesburg. Efter det blev hans store talent opdaget og han begyndte sin professionelle karriere hos Go Ahead Eagles. Der blev han indtil 1994, hvorefter han skrev kontrakt med FC Twente. Han blev hos FC Twente i 3 sæsoner inden han i 1997 tog til Rotterdam for at spille for Feyenoord. 

Hos Feyenoord blev han hurtigt en del af startopstillingen. Hos sine 6 sæsoner hos Feyenoord vandt han bl.a det hollandske mesterskab i 1999, og var han en del af 'guldholdet' der i 2002 vandt UEFA-Cup.

Han blev hos Feyenoord indtil 2003 hvor han skiftede til Manchester City. Efter at have spillet 2 år i Premier League, vendte han tilbage til den hollandske Eredivisie og SC Heerenveen.

Han spillede 24 landskampe, inklusivt Europamesterskabet i fodbold 2004.

Karriere 

Fodboldspillere fra Holland
Deltagere ved det europæiske mesterskab i fodbold 2000
Deltagere ved det europæiske mesterskab i fodbold 2004
Ole Geisler

Ole Christian Tvede Geisler (født 20. marts 1913, død 4. oktober 1948) var en dansk modstandsmand og SOE-agent.

Han ville oprindeligt være ingeniør, men afbrød sine studier i 1935 og tog hyre som messedreng. Han blev også kaldet "Lange Aksel".

Under 2. verdenskrig var han kaptajn i Special Operations Executive (SOE) som faldskærmsagent. Med Mogens Hammer som leder var de de eneste SOE-folk i Danmark på den tid. Han fik hurtigt kontakt med Hvidstengruppen og Flemming Juncker. I hele perioden 1943-45 var Geisler i nær kontakt med SOE-lederne i Danmark, først Flemming B. Muus og senere Ole Lippmann. For sin indsats i modstandskampen fik Ole Geisler ordenen "D.S.O." – Distinguished Service Order.

Geisler døde i Sydafrika få år efter besættelsen, som havde tæret på helbredet.

Referencer

Eksterne henvisninger 
 

Medlemmer af militærgrupper
Special Operations Executive
Officerer fra Storbritannien
Danskere i 1900-tallet
Løkke

En løkke er et dobbeltlagt reb, bundet med en fast knude i den ene ende. Knuden er løs om rebet, så løkken kan udvides og mindskes efter behov.

Løkken bruges som afstraffelsesmetoder til hængning i galger, træer etc.. Løkken lægges om halsen på fangen, fodfæstet fjernes (på et skafot åbnes en faldlem under fangen), løkken strammes og knuden brækker halsen. Sidder knuden ikke rigtigt, kvæles fangen.

Løkken kan også bruges til praktiske formål. Eksempelvis er det en glimrende knude på et tov til at trække en bil i gang eller ved bugsering. Specielt hvis den trækkende bil har anhængertræk. Knuden er meget stærk og lader sig forholdsvis let åbne igen når motoren er slæbt i gang eller bugseringen endt.

Rebarbejde
Rakkestad

Rakkestad er en kommune i Viken fylke i Norge. Den grænser i vest til Sarpsborg og Skiptvet, i nord til Eidsberg, i øst til Marker og Aremark, og i syd til Halden. Højeste punkt i kommunen er Linnekleppen, 325 moh.

Kommunen er en af de store landbrugskommuner i Norge. 

På Høgnipen i Degernes i Rakkestad har man gjort nogle af Norges ældste fund fra stenalderen. Bl.a. så har man her fundet redskaber som kan dateres 11.000 år tilbage i tiden.

Kilder og henvisninger

Kommuner i Viken
Kommuner i Østfold
Johann Arndt

Johann Arndt (født 27. december 1555 i Ballenstedt, Anhalt, død 11. maj 1621 i Celle) var en tysk præst, teolog og salmedigter, som havde studeret i Wittenberg. Han kaldes ofte for "reformationens reformator" og skrev blandt andet Vier Bücher vom wahren Christentum, Fire bøger om den sande kristendom, som blev oversat til adskillige sprog, deriblandt til dansk flere gange.

Under en alvorlig sygdom i fjortenårsalderen havde Johann Arndt øvet indflydelse på Johann Gerhard (1582–1637) – den lutherske ortodoksis store systembygger – på en sådan måde at denne besluttede sig for at studere og blive en kirkens mand. I 1611 skulle Gerhard komme til at hjælpe sin gamle inspirator til en stilling som Generalsuperintendent i Celle hos den fromme Hertug Christian von Braunschweig-Lüneburg.

De fire bøger om den sande kristendom skulle blive støttepunkt for retninger som lagde mere vægt på en inderligere kristendom, herunder pietismen, der kom til udfoldelse i 1700-tallet, efter et århundrede med passiverende ortodoksi – og stokkemetoder.
"... Hertil er nu først at sige, at pietist måske ikke er det allerværste, man kan være. Pietismen er og bliver den væsentligste fromhedsbevægelse inden for protestantismen, og selv om man i teologihistorien har været tilbøjelig til at overbetone pietismens karakter af radikalt indre brud, så kan man overalt finde flydende overgange mellem pietismen og den lutherske ortodoksi. Således går der en lige linje fra Arndts fire bøger om den sande kristendom fra 1605–10 op til pietismens vækkelsesiver. De fire bøger opfordrer til bøn, giver vejledning i bøn, udgør i grunden én lang øvelse i bøn, "thi uden bøn (skriver Arndt) finder man ikke Gud". Den lutherske fromhedsbevægelses hovedværk er altså ikke en tidsbetinget specialitet i den kristne fromhedstradition, det er bærer af noget af det mest afgørende i denne tradition, for så vidt som man vel kan spørge, om der overhovedet findes sand og levende kristendom uden efterfølgelse og inderlighed, uden kærlighed og bøn. ..." (Erik Skyum-Nielsen i Herrens tjener, versets mester ved omtale af Steffen Arndal: H. A. Brorsons liv og salmedigtning.)

Referencer

Litteratur 
 Bach-Nielsen, Carsten. (2000) Spuren von Arndt in dänische Missionsgeschichte, Hymnologie und Emblematik. Bidrag til/in: Johann Arndt – Rezeption und Reaktion im Nordisch-Baltischen Raum. Hilding Pleijel-Symposium, 3., red. af/ed. by A. Jarlert.. Lund University Press, 2000, s. 15-25..

Eksterne henvisninger 

 Online om Johann Arndt i Biographisch-Bibliographischen Kirchenlexikon, et tysk leksikon med omfattende litteraturhenvisninger.

Teologer fra Tyskland
Præster fra Tyskland
Protestantisme
Personer fra Ballenstedt
Rygge

Rygge er en tidligere kommune i det  tidligere Østfold, nu Viken fylke i Norge. Den blev ved kommunalreformen i Norge blev lagt sammen med Moss kommune. Den tidligere kommune grænsede i vest til Oslofjorden, i nord til Moss, i nord-øst til Våler, og i øst og syd til Råde. Højeste punkt er Vardeåsen, som kun er 88 moh.

Tidligere hed bygden Ryggiof, og dette navn var i brug op til slutningen af middelalderen. Flere forskellige skrivemåder har været brugt, blandt andet: Ryggiof, Rydiof, Ryghia, Røyghe, Ryggaa, Rygge.

I Rygge kommune ligger Moss Lufthavn og herregården Værne Kloster (eller Verne kloster, i middelalderen Varna kloster) Det var tidligere en kongsgård og Norges eneste johanniterkloster. 

En del af Kurefjorden naturreservat ligger i kommunen.

Byer i den tidligere Rygge kommune 
 Ekholt
 Halmstad
 Larkollen
 Øreåsen

Eksterne henvisninger 

 Kultur i Rygge på kort  fra Kulturnett.no 
 Rygge historielag

Tidligere kommuner i Norge
Kommuner i Østfold
Bækken (musik)

Et bækken er en rund metalplade, oftest fremstillet af en sammenblanding af kobber og tin (legering). Denne legering kaldes B20 bronze, da der er omtrent 80% kobber og 20% tin i sammenblandingen (samt lidt andre ingredienser som de enkelte producenter ynder at holde, som deres store fabrikshemmeligheder). Bækkener kan dog også være fremstillet af andre materialer, hvilket du kan læse mere om i denne artikel.

Bækkener bruges i musiksammenhænge både til klassisk- og rytmisk musik. Primært ser man dem på trommesættet, der forbindes med den rytmiske musik. Her består bækkener af flere forskellige typer, hvor de mest almindelige er ridebækkener, crashbækkener, splashbækkener, chinabækkener og hihats. 

Hvor bækkener på trommesættet er monteret på dertil indrettede stativer indenfor den rytmiske musik, ser det lidt anderledes ud i den klassiske verden. Her er det oftest janitsharen der holder et bækken i hver hånd, med henblik på at slå dem sammen. Dog kan janitsharer også sagtens have opstillinger, hvor stativerne fra trommesættet findes anvendt til at holde forskellige typer af bækkener.

De første bækkener stammer fra Kina, hvor de så dagens lys helt tilbage i 500-tallet. I nyere tid har især Tyrkiet haft en afgørende rolle at spille, og i dag fremstilles bækkener til musik også i USA, Europa mv.

Musikinstrumenter
Militærmusik
Dweezil Zappa

Dweezil Zappa (født 5. september 1969 i Los Angeles, Californien) er en amerikansk guitarist og rockmusiker.

Han er søn af den amerikanske guitarist og komponist Frank Zappa og Gail Zappa.

Musikere fra USA
Personer fra Los Angeles
Raymond A. Spruance

Raymond Ames Spruance (3. juli 1886 – 13. december 1969) var en amerikansk admiral i den amerikanske flåde. Han stod i spidsen for amerikanske styrker under flere vigtige slag under 2. verdenskrig, bl.a. Slaget om Midway. Efter krigen blev han amerikansk ambassadør i Filippinerne. 

Han fik sin eksamen i 1906 fra U.S. Naval Academy og havde frem til 2. verdenskrig en lang række forskellige positioner i den amerikanske flåde. I de første måneder af krigen stod han i spidsen for en division af krydsere. Kort før slaget om Midway blev han gjort til chef for Task Force 16, og dermed bl.a. 2 hangarskibe, som skulle spille en vigtig rolle under slaget. Slaget blev en stor succes og Spruance blev efterfølgende stabschef for flåden i stillehavet og stod i spidsen for United States 5th Fleet, hvilket betød at han var leder under bland andet indtagelsen af Iwo Jima og Okinawa. Sidst i 1945 blev han chef for flåden i Stillehavet efter Chester Nimitz. Han var egentlig indstillet til at blive Fleet Admiral, men på grund af modstand fra Carl Vinson blev han ikke forfremmet. Tilgengæld vedtog USAs Kongres en lov der betød at han ville få livslang løn som admiral.

Spruance trak sig tilbage fra flåde i 1948. I perioden 1952 til 1955 var han amerikansk ambassadør til Filippinerne. Han døde i 1969 og ligger begravet på Golden Gate National Cemetery ved siden af Chester Nimitz.

Militærfolk fra USA